text: Kolding-rytter vinder DM i enkeltstart
  28 juni 2019 kl. 04.15
   Kasper Asgreen fra Kolding skal køre med Dannebrog på trøjen i Tour de Frances enkeltstart efter at have vundet DM i Esbjerg.
  Med en stærk præstation på vejene ved Esbjerg sikrede cykelrytteren Kasper Asgreen fra Kolding sig ikke blot sit første danske mesterskab i enkeltstart.
  Sejren giver ham også ret til at køre enkeltstarter i den danske mesterskabstrøje i det kommende år - blandt andet ved Tour de France, der begynder næste lørdag.
  - Det bliver noget særligt at tage trøjen med til Frankrig til min første Tour, siger Kasper Asgreen i en pressemeddelelse fra sit hold, Quick-Step.
  Den 24-årige koldingenser distancerede den tredobbelte danmarksmester Martin Toft Madsen med 24 sekunder på den knap 40 kilometer lange rute.
  - Det var en ret lang enkeltstart, men jeg er i god form efter Schweiz Rundt, og benene var gode.
  - I første halvdel havde vi medvind, og jeg skulle styre mig selv for ikke at bruge alle mine kræfter. I stedet gav jeg den fuld gas i anden halvdel, vel vidende at jeg kunne gøre forskellen der, siger Asgreen.
  Han har i flere år været stærk i kampen mod uret og blev U23-europamester i 2017. Men ved det nationale mesterskab har han altid manglet det sidste. Lige indtil torsdag aften.
  - Det er en virkelig skøn følelse, og jeg er ekstremt stolt. I de sidste tre år er jeg blevet nummer tre, to og fire i enkeltstarten, så jeg er glad for, at jeg har taget det sidste skridt nu, siger Kasper Asgreen.
  Han bliver den første regerende danske enkeltstartsmester i Tour de France siden Brian Vandborg i 2013.
  